作者：无名氏
词牌/韵律：十二时・忆少年

paragraphs: 临寰宇，恭已岩廊。
属意在耕桑。
爱民利物，德迈陶唐。
跻俗尽淳庞。
开千亩、帝籍神仓。
举彝章。
祗祓坛场。
为农事祈祥。
涓辰行礼，节物值春阳。
罄齐庄。
明德荐馨香。
宫禁邃，嫔妃并御侍，穜稑献君王。
中闱表率，阴教逾光。
帐殿霭熉黄。
梐枑设、翠幕高张。
庆云翔。
樽罍陈酒醴，金石奏宫商。
神灵感格，岁岁富仓箱。
庆明昌。
行旅不赍粮。